Pevnosť (stavba)

Pevnosť je opevnený vojenský objekt so silnými obrannými prvkami a pomerne početnou posádkou, ktorá je koncipovaná tak, aby bola schopná dlhodobo samostatne odolávať nepriateľským útokom a obliehaniu. 

 Dejiny 
Prvým národom, ktorý začal budovať pevnostné stavby k čisto vojenským účelom, boli Egypťania. Na strategicky významných miestach celej svojej ríše budovali obranné pevnosti a celú sieť malých pevností, tzv. migdolov.

Rimania pri svojich vojenských výpravách budovali prechodné i stálejšie tábory (castra, castra stativa) a na mieste obliehania potom poľné opevnenie zvané circumvallatio, ktoré malo brániť obrancom v pokusoch o prerazenie obliehacích línii a tzv. contravallatio, ktoré chránilo rímske vojsko proti útokom zvonka.

 Typy pevností 
 bastiónová pevnosť – obvykle polygonálna pevnostná architektúra budovaná najmä v 16. a 17. storočí; jej typickými znakmi boli nárožné bastióny, navzájom prepojené kurtinou, ktoré umožňovali bočnú paľbu. Na území Slovenska území bola pekným príkladom bastiónovej pevnosti najmä renesančná pevnosť v Nových Zámkoch.
 citadela – bola pevnostná stavba chrániaca vždy v jej blízkosti stojace mesto; bola vlastne hlavnou časťou mestského fortifikačného systému; stavané boli najmä v priebehu 16. – 18. storočia. Za prvú citadelu sa pokladá pevnosť Fortezza di San Giovanni Battista (nazývaná aj Fortezza da Basso) vo Florencii, stavaná v rokoch 1535 – 1537. Vzormi boli aj citadely v Turíne, alebo vo francúzskom meste Lille. Na území Slovenska bola baroková citadela postavená v Košiciach (začiatok stavby v roku 1671; stála v rokoch 1676 – cca 1700, kedy bola postupne demolovaná).
 fortová pevnosť – fortifikačný systém pozostávajúci z viacerých menších pevnostných stavieb, fortov, ktoré neboli navzájom prepojené a obklopovali centrálnu pevnostnú stavbu. Forty sa navzájom chránili (kryli) paľbou. Zvyčajne chránili systémy fortových pevností hlavné mestá alebo veľké hraničné mestá (ako napr. Krakov, Przemyśl, Paríž, Mety, Saarlouis, Štrasburg, Verona, Modena, Kaliningrad).

 Literatúra 
 DANGL, Vojtech: Systém protitureckej obrany na území Slovenska v druhej polovici 16. storočia. In: Vojenská história, č. 4/2006, s. 26 – 42.






 KRAJČOVIČOVÁ, Klára: Ikonografia k protitureckým bojom na Slovensku v dobových publikáciách 16. a 17. storočia.  In: Zborník Slovenského národného múzea, r. LXVII – História 13, 1973, s. 163 – 204.

 WOHLMUTH, Petr: Bastionové pevnosti a vojenská revoluce. Praha : Fakulta humanitních studií KU, 2015. 284 s. ISBN 978-80-87398-49-4

 Pozri aj 
 Maginotova línia
 Limes Romanus

 Iné projekty 

 Zdroj 


Kategória:Opevnenie